
הכנסת העשרים
מושב רביעי
<פרוטוקול מס' 499>
מישיבת ועדת החוקה, חוק ומשפט
יום שני, ט"ז בכסלו התשע"ח (04 בדצמבר 2017), שעה 12:30
<סדר היום:>
<הצעת חוק הדגל, הסמל והמנון המדינה (תיקון – הצבת דגל באירוע ציבורי), התשע"ו-2016>
נכחו:

<חברי הוועדה:> 
ניסן סלומינסקי – היו"ר
שולי מועלם-רפאלי 

מיכאל מלכיאלי 

רויטל סויד 

חברי הכנסת:
אורן אסף חזן
דב חנין
<מוזמנים:> 
	ממונה בכירה, מח' ייעוץ וחקיקה, משרד המשפטים 
	–
	אביטל שטרנברג

	מח' ייעוץ וחקיקה, משרד המשפטים 
	–
	ליאור ששון

	מתמחה, משרד המשפטים 
	–
	גילת בן שחר

	יועץ לשרה, משרד המשפטים 
	–
	גיל ברינגר

	רמ"ד טקסים, משרד הביטחון 
	–
	עודד  נהרי

	הלשכה המשפטית, משרד הפנים 
	–
	נאוה אושר

	ממונת חקיקה, לשכת עורכי הדין 
	–
	אוריין לביא

	מנהלת מחלקת חקיקה, לשכת עורכי הדין 
	–
	דנה בוסקילה

	יו"ר ארגון תנו יד לחירש, מלכ"ר 
	–
	משה בר


	נציג ארגון שתי"ל – מייסודה של הקרן החדשה לישראל
	–
	חובב ינאי

	חבר בארגון "המלחמה בעוני" 
	–
	אליהו יצחק


<ייעוץ משפטי: >
אלעזר שטרן
<מנהל הוועדה:>
אסף פרידמן
<רישום פרלמנטרי:>
אור שושני
<הצעת חוק הדגל, הסמל והמנון המדינה (תיקון – הצבת דגל באירוע ציבורי), התשע"ו-2016>
<היו"ר ניסן סלומינסקי:>
צהריים טובים, אנחנו פותחים את ישיבת הוועדה. צהריים טובים לך, חבר הכנסת אורן חזן, שגם יוזם את החוק, צהריים טובים לכל מי שהצטרף אלינו – כולכם ברוכים.

<אורן אסף חזן (הליכוד):>
להמוני הח"כים שהצטרפו אלינו לדיון החשוב הזה...

<היו"ר ניסן סלומינסקי:>
אנחנו דנים בהצעת חוק - - -

<אורן אסף חזן (הליכוד):>
אני אוהב שאין הרבה ח"כים, כי אני יכול להעביר מה שאני רוצה. 

<היו"ר ניסן סלומינסקי:>
אורן, אורן. אנחנו דנים בהצעת חוק הדגל, הסמל והמנון המדינה (תיקון – הצבת דגל באירוע ציבורי), של חבר הנכנסת אורן אסף חזן. מאחר שאתה בעל החוק אתה מוזמן להציג אותו. 

<אורן אסף חזן (הליכוד):>
הציבור הוא בעל החוק, אני בסך הכול יזמתי אותו. 

<היו"ר ניסן סלומינסקי:>
כשזה יאושר אז זה יעבור לציבור. 

<אורן אסף חזן (הליכוד):>
חברי היקר היושב-ראש, ראשית ברכות, אנחנו אוהבים אותך ואנחנו איתך, ידידי משכבר הימים. תודה שאתה איתנו. 

אנחנו ניגש ישר לעיקר. תראו, לפני מספר חודשים כולנו גילינו מציאות שבה נשיא מדינת ישראל – כן, אנחנו מדברים על אותו נשיא שעד לא מזמן הייתה סערה גדולה לגבי ההתנהלות שלו - - -

<היו"ר ניסן סלומינסקי:>
לא, לא, עזוב, לא בוועדה. 

<אורן אסף חזן (הליכוד):>
לא, שנייה, תן לי. הסיבה שהחוק הזה נולד היא נשיא המדינה, ולכן ראוי להגיד את מה שאני הולך להגיד. זו הסיבה. 

<היו"ר ניסן סלומינסקי:>
אבל לא על הנשיא, על האירוע. 

<אורן אסף חזן (הליכוד):>
זה מה שאני אומר. היו מי שביקרו את הנשיא על מעשה אחד שקרה, שגם אני לא הסכמתי איתו. אבל אני ביקרתי אותו על דרך מאוד ארוכה, שמתחילה בזה שהוא תומך בהתבוללות, ממשיכה לזה שהוא הפך להיות אדם פוליטי - - 
<היו"ר ניסן סלומינסקי:>
אורן. 

<אורן אסף חזן (הליכוד):>
 - - אבל היה משהו אחד שקרה עוד לפני. המשהו הזה התקיים בוועידת עיתון "הארץ". הגיע נשיא המדינה בתפקידו כנשיא המדינה... הוא לא היה מוזמן לאירוע הזה ולא היה נואם בו לולי היה נשיא מדינת ישראל, נשיא העם היהודי. והוא אמור לעלות לבמה, ועל הבמה ניצב בגאווה דגל ישראל. רק מה, היה שם איזה אורח ערבי, הגדיר את עצמו פלסטיני, נציג אותה רשות בדיונית דמיונית, הרשות הפלסטינית, ואומר: רבותיי, דגל ישראל פוגע בכבודי, רבותיי, אני לא חש בנוח שדגל ישראל על הבמה, אני מבקש להסיר את הדגל. 

אתם יודעים מה קרה? הדגל הוסר, ונשיא המדינה שלנו לא נקף אצבע כדי להגיד, ולו במילה, "רבותיי, אם מורידים את הדגל אני לא נואם, זה הדגל של המדינה שלי". לאט-לאט ראינו לאורך השנה האחרונה ניצנים נוספים של מקרים מזעזעים בעיניי; של מוסדות חינוך שמחליטים "דגל ישראל – לא בבית ספרנו". רק לפני שבועיים ראינו איך במכון וינגייט, מכון לאומי שמתוקצב על ידי המדינה, מורים לסטודנטים שתלו בגאווה דגל על המרפסת, "תורידו את הדגל, כי מבקרים רבים מגיעים למכון והדגל יכול לפגוע ברגשותיהם". 
אני לא יכול להכריח את כולם לאהוב את הדגל. אני אישית מאוד אוהב את דגל ישראל. לא יודע, אולי זו גזירת גורל, אבל ב-28 באוקטובר 48' נקבע שזה הדגל שלנו – ואני גם נולדתי ב-28 באוקטובר. אני לא יודע, אולי זה קשור. אגב, ב-ל' בתשרי, תאריך הלידה העברי שלי, הונחה אבן הפינה לכנסת. יש אבן ענקית מתחת לדוכן הנואמים, כתוב עליה "ל' בתשרי, יום אבן הפינה". אז אני לא יודע, אולי זה מיסטיקה, אולי זה חיבור משמיים, אבל אני מאוד מחובר לדברים האלה ואת הדגל אני מאוד אוהב. 

והזילות שבה אנחנו מרשים לעצמנו לפגוע בסמלים שלנו גרמה לי להעביר בוועדה הזו חוק כמו שם המדינה, שקובע שישראל, כהגדרתה, היא ביתו ומבטחו של העם היהודי, מדינה יהודית לעם היהודי בארץ ישראל. ואני גם עובד על חוק הדגל, שכבר עשינו בו שינויים ועכשיו מובא שינוי נוסף. 

אני אומר דבר פשוט, אני לא יכול להכריח כל אחד לאהוב את הדגל, אני לא יכול להכריח כל אחד לתלות אותו. החלום שלי הוא שאנחנו נתייחס לדגל כמו שהאמריקאים עושים: דגל לא זורקים לפח, קוברים; דגל שמונף, אם יש קצת חושך אז מאירים אותו בפנס; דגל בלוי, דגל קרוע – אנחנו נותנים קנס, כי יש לנו כבוד; אנחנו רואים דגל זרוק באמצע הכביש, אנחנו לא רומסים אותו עם הרכב. הרי אם היו אלה האויבים שלנו שדורכים על הדגל היינו מזדעקים, אבל כשלנו זה קורה זה לגיטימי. 

אבל יש דבר אחד שאני כן יכול לעשות: אני יכול להכריח את נבחרי הציבור שלנו – להכריח אותם – לכבד את הדגל. לא לאהוב אותו, אבל לכבד אותו. ולכן אני טוען דבר פשוט: כל נבחר ציבור, כל נציג ציבור שבא לשרת את עם ישראל, את ארץ ישראל וגם את תורת ישראל – כשהוא מגיע לדבר באירוע מסוים, כשהוא מגיע מתוקף תפקידו לדבר באותו אירוע, הוא מחויב שדגל ישראל יהיה קיים באותו אירוע. 

השלב הבא מבחינתי זה פנייה ליושב-ראש הכנסת - - -

<קריאה:>
הוא בא לאירוע ואין דגל – הוא לא יעלה לדבר?

<אורן אסף חזן (הליכוד):>
הוא בא לאירוע ואין דגל? הוא אומר: רבותיי, לא. וכמו שהוא דואג שרגע לפני שהוא מגיע לאירוע העוזרים שלו יעשו את כל התיאומים וכל הסידורים וכל הארגונים; שהקפה יהיה מתאים, שהעוגיות יהיו טריות, שמיץ התפוזים יהיה סחוט עם שתיים סוכר - - -

<היו"ר ניסן סלומינסקי:>
זה מה שעושים העוזרים?

<אורן אסף חזן (הליכוד):>
אני לא יודע, העוזרים שלי מתעסקים בדברים אחרים. 

<היו"ר ניסן סלומינסקי:>
שכל חבר כנסת, כמו שיש לו כיסא צמוד, שיהיה לו עכשיו גם דגל צמוד. 

<אורן אסף חזן (הליכוד):>
אז אני רוצה שתדע לך שהשלב הבא מבחינתי – ואני מאמין שהקריאה הזאת משותפת לכולנו – היא גם לפנות ליושב-ראש הכנסת שעל רכב של כל אחד מאיתנו יהיה דגל. מה קרה, ממה אנחנו מתביישים? האם ייתכן מצב שבו - - -

<היו"ר ניסן סלומינסקי:>
אוקיי - - -

<אורן אסף חזן (הליכוד):>
שנייה, אדוני היושב-ראש. האם ייתכן מצב שבו סיעה יושבת בכנסת ישראל, מקבלת חדר, מקבלת לשכה, מקבלת מימון לעוזרים, לנציגים, למזכירות, מקבלת הכול, חבריה מתפרנסים מהבית הזה, אבל כשהם יושבים בחדר דגל ישראל לא נמצא שם? הרי הייתה סיבה למה נתבקשנו לשים בכל חדר ועדה דגל ישראל וסמל הוועדה, הרי בסוף כחלק מהתיישנות הדורות, קוראים לזה בהלכה, אנחנו גם מתיישנים ואנחנו שוכחים מאיפה באנו. ואם אנחנו לא נשמור על הסמלים שלנו, אין לנו זכות להיות כאן. 

ולכן, אדוני היושב-ראש, הגיע הזמן שתהיה אחריות על נבחרי הציבור לכבד את הסמלים. לא לאהוב אותם, את זה אני לא יכול להכריח אף אחד, אבל לכבד אני יכול. ואנחנו נעביר את החוק הזה, וכולם, בלי יוצא מן הכלל, יהודים וערבים כאחד, שמבקשים להיות פה אזרחים שווים עם זכויות שוות, ילמדו לכבד את הדבר המדהים הזה, שכולנו צריכים לכבד אותו. 

<היו"ר ניסן סלומינסקי:>
יישר כוח גדול. מי מדבר מטעם המדינה? אביטל, בבקשה. 

<אביטל שטרנברג:>
אני עורכת דין אביטל שטרנברג, מחלקת ייעוץ וחקיקה, משרד המשפטים. 

<אורן אסף חזן (הליכוד):>
אנחנו נפגשנו פעם בעבר, לא?

<אביטל שטרנברג:>
כן. 

<אורן אסף חזן (הליכוד):>
היה לנו ויכוח על שם המדינה?

<היו"ר ניסן סלומינסקי:>
אורן, אורן, אורן.

<אורן אסף חזן (הליכוד):>
לא, אני רק רוצה לדעת אם אנחנו מדברים על אותה אחת. 

<היו"ר ניסן סלומינסקי:>
אורן, אורן, בבקשה. 

<אורן אסף חזן (הליכוד):>
זו את ש - - - ?

<היו"ר ניסן סלומינסקי:>
אורן. 

<אביטל שטרנברג:>
ועדת השרים לחקיקה הסכימה לתמוך בהצעת החוק בשלושה תנאים מרכזיים, שלאורם גיבשה הלשכה המשפטית של הכנסת נוסח חדש. עיקרם של התנאים הם: שהתיקון יחול רק במקומות המוגדים בסעיף 2א(א)(1) לחוק; שהחוק הוא טריטוריאלי; ושלא תהיה בצדו סנקציה פלילית. אלו התנאים המרכזיים, והייעוץ המשפטי הכין נוסח שמקובל עלינו בעניין הזה. 
<אורן אסף חזן (הליכוד):>
את יודעת איפה הבעיה? שהוא צריך להיות מקובל גם עליי, כי אני המחוקק. סתם הערה לפרוטוקול. 

<היו"ר ניסן סלומינסקי:>
לא, לא, אורן, רגע, בבקשה. 

<אביטל שטרנברג:>
התנאים סוכמו עם המציע מיד אחרי ועדת השרים לחקיקה. 

<היו"ר ניסן סלומינסקי:>
לא, לא, אביטל, זה לא ויכוח. 

<אורן אסף חזן (הליכוד):>
תכף אני אראה; אני יודע מה סוכם. 

<היו"ר ניסן סלומינסקי:>
אורן, אורן, אני מבקש. עוד מישהו מאנשי הממלכה רוצה לומר משהו? אלעזר, בבקשה. 

<אלעזר שטרן (לשכת משפטית):>
כמו שאביטל אמרה, הכנתי את הנוסח בהתאם להחלטות של ועדת שרים, שפורטו במליאה על ידי סגן השר והמציע אמר בדיון במליאה שהוא מסכים להן. 
<אורן אסף חזן (הליכוד):>
בוא נראה שזה תואם למה שהסכמנו, בוא נראה. 

<אלעזר שטרן (לשכת משפטית):>
מה שמנוסח זה שיקוף של ההחלטה של ועדת שרים. 

<היו"ר ניסן סלומינסקי:>
אז בוא תגיד את זה. 

<אלעזר שטרן (לשכת משפטית):>
הניסוח שהצעתי הוא ניסוח שמשקף את ההסכמות של ועדת שרים.

<אורן אסף חזן (הליכוד):>
בוא נעבור על הניסוח, אולי נצטרך לשנות אותו, זה בסדר. 

<אלעזר שטרן (לשכת משפטית):>
הניסוח מופיע פה בנוסח המשולב. במקום להיכנס לתוך סעיף 2א זה יהיה סעיף נפרד, 2ב. אני קורא:

	חובת הצבת הדגל באירועים ציבוריים
	2ב.
	(א) דגל המדינה יוצב בכל אירוע ציבורי שבו מיועד להשתתף נציג רשמי של המדינה.

	
	
	(ב) אחראי לפי סעיף 2א(ד), יהיה אחראי גם על הצגת הדגל לפי סעיף קטן (א).


<אורן אסף חזן (הליכוד):>
מי זה האחראי?

<אלעזר שטרן (לשכת משפטית):>
אם תסתכל בסעיף 2א(ד) תראה ש - - -

<אורן אסף חזן (הליכוד):>
לא כתוב מי. כתוב שהאחראים יתמנו. אבל מי אלה? מה, זה משהו אמורפי?

<אלעזר שטרן (לשכת משפטית):>
לא. לכל אחד מהגופים - - -

<אורן אסף חזן (הליכוד):>
היה ויוחלט לא למנות ואז מגיע בן אדם לאירוע ואומר "אני לא אשם, לא מינו אחראי" - - -

<היו"ר ניסן סלומינסקי:>
אין כזה דבר, כי כתוב בחוק שצריך למנות. 

<אורן אסף חזן (הליכוד):>
אבל גם כתוב שהדגל צריך להיות מונף על כל בניין ציבורי, והוא לא מונף היום. 

<היו"ר ניסן סלומינסקי:>
אבל אתה הרי לא יכול לכתוב - - -

<אורן אסף חזן (הליכוד):>
לכן אני חושב שהאחריות צריכה להיות – וזה גם היה הסיכום שלי - - -

<היו"ר ניסן סלומינסקי:>
רגע, רגע, בוא נקרא עד הסוף. 

<אלעזר שטרן (לשכת משפטית):>
	
	
	(ג) לעניין סעיף זה – 
"אירוע ציבורי" – אירוע רשמי שמתרחש במשרד הראשי של משרדי הממשלה של הרשויות והתאגידים שהוקמו בחוק כאמור בסעיף 2א(א)(1);

"נציג רשמי של המדינה" – נשיא המדינה, ראש הממשלה, שר או חבר הכנסת. 


<אורן אסף חזן (הליכוד):>
זה לא היה הסיכום. 

<אלעזר שטרן (לשכת משפטית):>
לעניין ההגדרה של אירוע ציבורי – כמו שאביטל אמרה - -

<אורן אסף חזן (הליכוד):>
זה לא היה הסיכום.

<אלעזר שטרן (לשכת משפטית):>
- - זה מפנה להגדרות של הגורמים שמנויים בסעיף 2א(א)(1).

<אורן אסף חזן (הליכוד):>
אלו לא היו סיכומים. אולי זה מה שהיה לכם נוח להבין מהסיכומים, אבל אלה לא היו הסיכומים. אני לא באתי לדבר רק על המובן מאליו – שבכל בניין ממשלתי שמופיע בו חבר כנסת יהיה דגל – בשביל זה לא צריך חוק, זה כבר קיים היום. אני לא אעשה מעצמי צחוק, וגם לא מכם. אתם כולכם אנשים מאוד חשובים, פקידים, פקידות... אני אשמח אם תעזבי לרגע את הטלפון ותקשיבי לדבריי, זה יחסוך לנו הרבה ויכוחים בהמשך. אני כיבדתי אותך ולא התעסקתי בטלפון כשדיברת - - -

<היו"ר ניסן סלומינסקי:>
אורן, אולי היא רצתה לראות את החוק. 

<אורן אסף חזן (הליכוד):>
לא, אני אסביר לך משהו. אני מחכה בסבלנות לדיון הזה כבר חודשים רבים; החוק הזה עבר כבר לפני הרבה זמן. אחת הסיבות שאני מחכה בסבלנות היא כי אני מאמין בדרך. אני לא באתי לפה לקיים דיון כדי לסמן וי, בטח לא ביום כמו היום, כשכל הכותרות עסוקות ב... הרי אם הייתי רוצה כותרת הייתי מרים אליך טלפון ואומר "ניסן, תזיז את הדיון בכמה ימים, כי את אף אחד זה לא יעניין". 

אבל אני פה מתוך אמונה שאנחנו צריכים להחזיר את הכבוד לדגל. אם אני פה בשביל לחוקק משהו שכבר כתוב ומופיע סעיף אחד קודם, אז אני לא רוצה את החוק, אני אקח אותו עכשיו ואקרע אותו. איך עושים הח"כים הערבים? קורעים אותו. אני לא אעשה את זה. אבל זה לא היה הסיכום. הסיכום היה אחד: שאנחנו לא נטיל אחריות פלילית על חברי כנסת, כי יש פה גם היתקלות עם חוק החסינות, מה קודם למה; ושלא ניתן קנסות כספיים. אבל כן היה סיכום על כך שצריכה להיות סנקציה. ומה תהיה הסנקציה? שהם לא ייקחו חלק באותה ועידה. 

איך יכול להיות מצב שמגיע חבר כנסת לאירוע של לשכת סוכני הביטוח או לשכת עורכי הדין – אני לא מדבר על כנס הדלקת נר עם 15 חברים בבית – והוא לא יכבד שם את הדגל, ואחרי חודש הוא יוזמן עוד פעם לכנס ויקבל מלון וארוחות ומכל הבא ליד וכותרת ותקשורת? אם אין בחוק הזה משהו שיגרום לנו להבין שאנחנו חייבים לכבד את המקום שלשמו נשלחנו, החוק הזה לא רלוונטי. וזה מה שעשיתם פה. 

דבר שני, אתם אומרים לי אירוע רשמי שמתרחש במשרד הראשי של משרדי הממשלה. על מי אנחנו עובדים פה? זה בדיחה? אז מחר האירוע התקיים לא במשרד הראשי אלא בחצר, אז תגידו שהחוק לא מדבר על זה? גם ככה אף אחד לא אוכף את מרבית חוקי מדינת ישראל, החוקים האלה הפכו להיות כקליפת השום, לא מעניינים אף אחד. אבל אותי הם מעניינים, וזו הסיבה שאני נמצא כאן. לכן אני לא מתכוון לוותר, ואני אומר לך, גם בתור ממלא מקום יו"ר הקואליציה, שאם לא יהיה פה תיקון נכון, הממשלה תשלם על זה מחיר. מאוד פשוט. אני לא אתן לוועדת שרים לעשות פה חוכא ואטלולא. היו סיכומים, תעמדו בהם, לא בשום דבר אחר. 

<היו"ר ניסן סלומינסקי:>
אביטל, בבקשה. 

<אביטל שטרנברג:>
אני רוצה לקרוא את החלטת ועדת השרים לחקיקה: בהתאם לסעיף 66 בתקנון לעבודת הממשלה, יתמוך בקריאה הטרומית בצעת חוק הדגל, הסמל והמנון המדינה, ובתנאי שהמשך הליכי החקיקה ייעשו בהסכמת משרדי הפנים והמשפטים, על פי המתווה הבא: חובת הנפת הדגל תוחל רק באירוע ציבורי שמתקיים בתוך המשרד הראשי של משרדי ממשלה ושל רשויות ותאגידים שהוקמו לפי החוק - - 

<אורן אסף חזן (הליכוד):>
צר לי, זה לא מה שסוכם איתי. את יכולה להקריא את זה עד מחר, זה לא מעניין. 

<היו"ר ניסן סלומינסקי:>
רגע, אורן - - -

<אורן אסף חזן (הליכוד):>
זה לא מעניין, זה שקר. 

<היו"ר ניסן סלומינסקי:>
רגע, אורן, קודם נשמע את ההחלטה. 

<אורן אסף חזן (הליכוד):>
אדוני היושב-ראש, זה שקר, זה מקומם אותי ממש. 

<היו"ר ניסן סלומינסקי:>
רק שנייה, דקה, בוא נשמע. 

<אביטל שטרנברג:>
- - המנויים בסעיף 2א(1) לחוק הדגל, הסמל והמנון המדינה. זה היה התנאי הראשון. התנאי השני: לא תוטלנה סנקציות בגין אי-הנפה. התנאי השלישי: החוק יהיה טריטוריאלי ולא יחול על פעילותם של נציגי המדינה בחו"ל. 

אנחנו עמדנו בכל התנאים האלה בניסוח שסוכם עם הלשכה המשפטית - - -

<אורן אסף חזן (הליכוד):>
זה לא מה שסוכם איתי. אגב, את מעולם לא דיברת איתי - - -

<היו"ר ניסן סלומינסקי:>
אורן, אורן - - -

<אורן אסף חזן (הליכוד):>
שלא תספר פה סיפורים. 

<היו"ר ניסן סלומינסקי:>
אורן, באמת, נו. 

<אורן אסף חזן (הליכוד):>
אבל זה מעצבן אותי, כי הם עשו לי את אותו דבר בחוק שם המדינה. תגיד לי, נגד מי הם נלחמים? זו לא גם המדינה שלהם?

<היו"ר ניסן סלומינסקי:>
אורן, היא מקריאה לך החלטה של ועדת שרים. אתה יכול להגיד שזו לא ההחלטה?

<אורן אסף חזן (הליכוד):>
זה לא מה שסיכמה איתי ועדת שרים, זה לא מה שסיכמו איתי ראשי הקואליציה, זה לא מה שסיכם איתי - - -

<היו"ר ניסן סלומינסקי:>
אתה לא קיבלת את ההחלטה של הוועדה?

<אורן אסף חזן (הליכוד):>
לא. 

<היו"ר ניסן סלומינסקי:>
לא קיבלת את ההחלטה של ועדת שרים?

<אורן אסף חזן (הליכוד):>
סליחה, אני ישבתי וסיכמתי את החוק הזה ביחד עם גיל, היועץ הבכיר לשרת המשפטים. אצלי בלשכה, ביחד איתו. ואני שוב אשמח שתעזבי את הטלפון שלך ותכבדי את מה שאני מדבר ואת הזמן שאני משקיע פה - - -

<היו"ר ניסן סלומינסקי:>
אורן, היא עושה - - -

<אורן אסף חזן (הליכוד):>
לא, זה לא בסדר. 

<היו"ר ניסן סלומינסקי:>
אבל היא בטח מתקשרת למי שצריך להתקשר - - -

<אורן אסף חזן (הליכוד):>
אין בעיה, אז שתבקש הפסקה להתקשר למי שצריך. אבל השיטה הזאת שנהייתה, שלא סופרים פה את חברי הכנסת, תיעצר, היא לא תמשיך, לא בבית ספרי. 

עכשיו, תבין, אדוני היושב-ראש, אני ישבתי עם גיל אצלי בלשכה ומזערתי את החוק המקורי, שבו דרשתי שחברי כנסת או שרים... אגב, דיברתי גם על שגרירים. מה ההבדל? הוא מייצג את המדינה, אז איך יכול להיות שאני רואה תמונות של משרד החוץ, ששגרירים מופיעים בפגישות עם שגרירים אחרים או בכנסים ויש דגל של אותה מדינה שאיתה הם נפגשים אבל אין דגל ישראל? למה? 

<היו"ר ניסן סלומינסקי:>
טוב, אני - - -

<אורן אסף חזן (הליכוד):>
לכן אני אומר עוד פעם, אני בנוסח הזה לא אוותר, ואנחנו נעביר מה שטוב לנו, מה שטוב למדינה. זה לא משהו פרסונלי, סוף-סוף אין פה משהו פרסונלי. 

<היו"ר ניסן סלומינסקי:>
אלעזר. 

<אלעזר שטרן (לשכת משפטית):>
אני מפנה למה שהיה בפרוטוקול הכנסת מיום 28 בדצמבר 2016, שם סגן השר משולם נהרי הקריא את החלטת ועדת השרים שאביטל הקריאה - -

<אורן אסף חזן (הליכוד):>
דצמבר 2016, שנה אחורה – ככה הכנסת הזאת נראית.

<אלעזר שטרן (לשכת משפטית):>
- - וחבר הכנסת חזן נשאל האם הוא מסכים, והוא אמר שהוא נותן את ההסכמה למתווה שנאמר כאן. 

<אורן אסף חזן (הליכוד):>
אני אומר עוד פעם, ההסכמה שלי הייתה – גם שם וגם - - -

<אלעזר שטרן (לשכת משפטית):>
לא, פה זה נאמר במפורש. הוא הקריא את הדברים שאביטל אמרה אחד לאחד ואז - - -

<אורן אסף חזן (הליכוד):>
אז בוא אני אגלה לך קצת מעבר. אני לא רוצה להביך את שרת המשפטים - - -

<אלעזר שטרן (לשכת משפטית):>
אתה נשאלת האם אתה מסכים או לא ואז אתה - - -

<אורן אסף חזן (הליכוד):>
אני עונה לך. 

<אלעזר שטרן (לשכת משפטית):>
אני רק מפנה, אני לא שואל שאלה. 

<אורן אסף חזן (הליכוד):>
אני שמח שאתה מפנה אותי. אז אתה יודע מה, אני הולך בראש שלך, אבא שלי לימד אותי משפט, "תלך עם השקרן עד הדלת". אני הסכמתי לזה כדי להגיע למעמד הזה שאנחנו נמצאים בו; איך אני איתך? והחלטתי לשנות את זה. כי מדצמבר שנה שעברה ועד היום הדגל הזה הפך למרמס, הוא לא מעניין יותר אף אחד. ולכן אני עומד על הדברים. 

דבר שני, אני אומר עוד פעם - - -

<היו"ר ניסן סלומינסקי:>
רגע, אתה רוצה להציע משהו שונה?

<אורן אסף חזן (הליכוד):>
אני לא רוצה להביך את שרת המשפטים, אבל לבקשתה, דרך היועץ שלה, ואני מצטט: אורן, תגיד כן במליאה, וכשנגיע לוועדה נעשה את החוק כמו שאני ואתה סיכמנו בחדר. 

אז אם אתם רוצים שזה מה שהציבור יראה, זה מה שהוא יראה. אני לא מתכוון לחוקק חוק שהוא לא מעניין אף אחד ושהוא לא רלוונטי. או שהחוק הזה ידבר על כך שנבחרי הציבור יכבדו את הדגל, או שאל תעביר את החוק. אל תעביר את החוק, וכולם ידעו מי פה השקרן, את מי פה לא מעניינת המדינה ועל מי פה עובדים. אני לא מתכוון לשחק במשחק הזה. 

<היו"ר ניסן סלומינסקי:>
אורן, אבל אני לא מבין, הרי אתה רואה שזו החלטה של ועדת שרים - - -

<אורן אסף חזן (הליכוד):>
הם מבקשים ממני להגיד כן במליאה כדי שאנחנו נצליח להגיע לכאן, ועכשיו הם משתמשים בזה כנגדי? תגידו, אתם השתגעתם? אתה יודע, זה כמו לימוד השפה הערבית. העברתי הצעת חוק ללימוד השפה הערבית בקריאה טרומית. אמרו לי, תעביר אותה, אנחנו נריב על הנוסח בהכנה לקריאה שנייה – ועכשיו אנחנו כבר שנתיים וחודשיים אחרי שזה עבר בטרומית. עובדים עליי. השבוע דיברתי עם היועצת המשפטית ואמרתי אחד משניים: או שכל עם ישראל יֵדע שאת והשר ששלח אותך, אתם אסופה של שקרנים; או שאתם תעמדו בהתחייבות שלכם. אז אי אפשר כשנוח - - -
<היו"ר ניסן סלומינסקי:>
אורן - - -

<אורן אסף חזן (הליכוד):>
סליחה, ניסן, גם אתה מכיר את הטריקים האלה מאחורי הקלעים. אי אפשר כשנוח לעשות הסכמות מאחורי הקלעים, אבל כשלא נוח אז פתאום להגיד "יש פרוטוקול". אתה יודע מה, אני הולך קדימה: הסכמתי אז, אני לא מסכים היום. אני אגלה לך סוד: יש לי דעה חופשית. אני חבר כנסת, נבחרתי לשרת. הסכמתי אז, היום לא מסכים. בבקשה. 

עכשיו אני רוצה לעבוד על החוק, בשביל זה התכנסנו, לא בשביל לסמן וי. אנחנו כבר גוזלים 22 דקות מהדיון הזה על סתם; בואו נתרכז בעיקר. לי יש תנאים; תרצו להעביר אותם ביחד איתי – יהיה לכם קל, לא תרצו – אני אעביר אותם בלעדיכם. בזה זה מסתכם. 

<היו"ר ניסן סלומינסקי:>
בבקשה. 

<נאוה אושר:>
אני נאוה אושר, מהלשכה המשפטית במשרד הפנים. גם לנו חשוב לומר שעמדתנו היא כעמדת הממשלה בעניין הזה. 

<אורן אסף חזן (הליכוד):>
איזה מזל שאמרת את זה, עכשיו אני רגוע, הנחת את דעתי. 

ניסן, בוא נתקדם, בוא אני אגיד מה אני רוצה - - -

<היו"ר ניסן סלומינסקי:>
איך אתה רוצה שנתקדם כשאומרים שיש לך סיכום איתם - - -

<אורן אסף חזן (הליכוד):>
אז אני רוצה לשנות עכשיו את ה - - -

<היו"ר ניסן סלומינסקי:>
אתה יכול לשנות את הסיכום ככה איך שאתה רוצה?

<אורן אסף חזן (הליכוד):>
קודם כול, אני יכול לעשות מה שאני רוצה. אתה יודע למה? כי אתה, אני ומלכיאלי – אנחנו נבחרי הציבור, אנחנו המחוקקים. ולא רק כשזה נוח למפלגה כזאת או אחרת אז עושים מה שרוצים. 

דבר שני, עם כל הכבוד למזלזלת שיושבת עם הפלאפון שלה בלי הפסקה – וזה מזלזל, אולי לא בך, אבל בציבור זה מזלזל – עם כל הכבוד למזלזלת, אני אגיד את זה בצורה הכי ברורה: אנחנו - - -

<אביטל שטרנברג:>
אני אשמח אם היושב-ראש יגן על כבודנו, אנחנו לא יכולים להשיב באותו מטבע. 

<היו"ר ניסן סלומינסקי:>
אני הגנתי כבר שלוש פעמים - - -

<אורן אסף חזן (הליכוד):>
תגני את על כבודך. אני מרשה לך להשיב לי, אבל תגני על כבודך – תעזבי את הטלפון ותתרכזי בדברים שאני אומר. 

<אביטל שטרנברג:>
אני קראתי לגיל ברינגר - - -

<היו"ר ניסן סלומינסקי:>
אורן, כבר שלוש פעמים אמרתי לך - - -

<אורן אסף חזן (הליכוד):>
אז אמרתי לך, אם את צריכה הפסקה כדי לקרוא למישהו אז תגידי וניתן לך הפסקה. 

<היו"ר ניסן סלומינסקי:>
לא, לא, אורן, אתה לא מנהל את הישיבה, בוא נעשה סדר. 

<אורן אסף חזן (הליכוד):>
נמאס לי מהיחס שנותנים לחברי הכנסת, בזה זה מסתכם. 

<היו"ר ניסן סלומינסקי:>
זה לא עניין של יחס. אתה עשית כאן שינוי, אתה אומר שאתה רוצה ללכת בניגוד להחלטת ועדת שרים, והיא מנסה להביא מישהו שאתה אומר שאולי הוא סיכם איתך - - -

<אורן אסף חזן (הליכוד):>
ניסן, סליחה, אני לא עשיתי שום שינוי; אני הגשתי הצעת חוק שעברה בטרומית ומי שעשה את השינוי זה היועץ המשפטי שלך. הוא לא דיבר איתי ולו פעם אחת. הלשכה המשפטית של משרד הפנים לא דיברה איתי ולו פעם אחת. היועצת המשפטית של משרד המשפטים לא דיברה איתי ולו פעם אחת. אז די לעבוד על כולם בעיניים. אם הם באמת רצו להעביר את זה בצורה מוסכמת, מושכלת ומשותפת, הם ידעו שיש היום דיון... את המינימום אפשר לעשות, לשלוח לי אס-אם-אס, מייל קטן, לא יותר מזה. להגיד לי, חבר הכנסת חזן, בוא נדבר רגע לפני הדיון, כדי שלא תהיה פה מבוכה. 
אני דורש דבר אחד: אנחנו נמצאים פה, אנחנו נשנה את השינויים, אנחנו נצביע על השינויים – אחרת הדיון הזה עקר ואני אסגור אותו עכשיו, ומבחינתי יהיו לזה השלכות חמורות מאוד. נצביע על השינויים, ויהיה זמן לתקן אותם בשנייה-שלישית. בינתיים שנה החוק הזה תקוע, בינתיים שנה הדגל נרמס, ובינתיים שנה עובדים על כולם בעיניים. אני לא מוכן שהדיון הזה יישאר בלי תוצאות, זהו. אני לא אצביע על חוק שלא אומר שום דבר. 

<היו"ר ניסן סלומינסקי:>
יש לך קשר עם גיל? הוא נמצא פה?

<אביטל שטרנברג:>
גיל כתב שהוא יגיע.

<היו"ר ניסן סלומינסקי:>
עוד כמה זמן?

<אורן אסף חזן (הליכוד):>
עובדים אצל גיל, נו באמת. 

<היו"ר ניסן סלומינסקי:>
אנחנו לא עובדים אצלו, אבל אתה אומר שאיתו אתה סיכמת, אז אני רוצה לשמוע מה סוכם. 

<אורן אסף חזן (הליכוד):>
בוודאי, איתו סוכם וזה גם מה שיהיה. אבל שאני אחוקק חוק שאומר שרק אם האירוע מתקיים במשרד הראשי של משרדי הממשלה יהיה דגל? אני עושה צחוק מעבודה?

<היו"ר ניסן סלומינסקי:>
אז מה אתה כן אומר?

<אורן אסף חזן (הליכוד):>
אירוע פומבי.

<היו"ר ניסן סלומינסקי:>
מה נקרא אירוע פומבי?

<אורן אסף חזן (הליכוד):>
אין בעיה, ניכנס להגדרות. כשאתה מגיע לוועידת עיתון "הארץ", כשאתה מגיע ללשכת עורכי הדין, כשאתה מגיע ללשכת סוכני הביטוח, כשאתה מגיע ללשכת שמאי מקרקעין. חסרים אירועים כאלה? כשאתה מגיע לעירייה באחת הרשויות. זה היה הסיכום. 

שלום, גיל, מה שלומך?

<היו"ר ניסן סלומינסקי:>
לא, לא, אורן, עשה לי טובה. 

<אורן אסף חזן (הליכוד):>
לא, הוא חבר שלי דווקא. 

<היו"ר ניסן סלומינסקי:>
אורן, עשה לי טובה, באמת, נו. 

<אורן אסף חזן (הליכוד):>
זה מעצבן אותי, ניסן, נו מה אני אעשה, אני כזה, אתה מכיר אותי, אני מהלב. 

<היו"ר ניסן סלומינסקי:>
אבל אל תפגע בדרך בכל מיני אנשים. 

גיל, יש הצעת חוק של אורן חזן ויש החלטה של ועדת שרים לענייני חקיקה - - 
<אורן אסף חזן (הליכוד):>
יש בינינו פערים, הוועדה עיקרה לחלוטין את הצעת החוק שלי. 

<היו"ר ניסן סלומינסקי:>
- - שהקריאו אותה במליאה ואורן אמר כן - -

<אורן אסף חזן (הליכוד):>
שיניתי את דעתי. 

<היו"ר ניסן סלומינסקי:>
- - והוא בא ואומר שהוא שינה והוא גם אומר שיש לו הבנות וסיכומים איתך או איתכם. זו תופעה שאני לא שמח שמתנהלת כאן בוועדה, זה היה צריך להיות הרבה לפני כן, אבל בוא - - -

<גיל ברינגר:>
לפני ועדת שרים ישבתי עם חבר הכנסת חזן, הגענו להסכמות, וההחלטה של ועדת שרים - - -

<אורן אסף חזן (הליכוד):>
אתה רוצה לחזור עליהן?

<גיל ברינגר:>
הן מעוגנות כאן. 

<אורן אסף חזן (הליכוד):>
לא, הן לא מעוגנות כאן. כי מה שמופיע - - -

<גיל ברינגר:>
רגע, שנייה, אני אציג את העמדה שלי. 

<אורן אסף חזן (הליכוד):>
אגב, הישיבה שלנו מתועדת ומסודרת ולכן לא יכול להיות ויכוח על ההסכמות. אם צריך, אני אביא את התיעוד של הסיכום הזה. 

<גיל ברינגר:>
בסדר גמור, אני אשמח לראות את התיעוד. 

ההסכמות ביני לבין חבר הכנסת חזן מעוגנות בהחלטה של ועדת שרים, ולא היו הסכמות נוספות. מכיוון שחבר הכנסת חזן גם אמר "הן" על ההסכמות האלה כשהן הוצגו במליאה, אז אני בכלל לא מבין את המקום לדיון כאן. 

<אורן אסף חזן (הליכוד):>
אז אני אעזור לך להבין. 

<גיל ברינגר:>
רק שנייה. אנחנו גם התכתבנו לאורך השבועות, אולי אפילו החודשים, האחרונים עם הלשכה המשפטית ממש בצורה מדוקדקת. 

<אורן אסף חזן (הליכוד):>
למה אף אחד לא התכתב איתי? מה, אתם מנהלים פה את הכנסת? את המדינה? את החקיקה? אתם בסך הכול פקידים שיועצים - - -

<גיל ברינגר:>
אני לא פקיד של אף אחד. 

<אורן אסף חזן (הליכוד):>
אתה יועץ, אתה לא נבחר ציבור. 

<היו"ר ניסן סלומינסקי:>
אורן, תעשה לי טובה, למה אתה צריך לפגוע באנשים?

<אורן אסף חזן (הליכוד):>
כי אני לא מסוגל לראות בן אדם שיושב מולי ומשקר. אתה ישבת איתי בלשכה - - -

<היו"ר ניסן סלומינסקי:>
אורן, אבל אתה לא יכול לעשות. 

<אורן אסף חזן (הליכוד):>
אני יכול לעשות מה שאני רוצה. יש לך בעיה? תגיש תלונה לוועדת האתיקה. 

<היו"ר ניסן סלומינסקי:>
לא, לא, אתה לא יכול - - -

<אורן אסף חזן (הליכוד):>
גיל, תסתכל לי בעיניים. אתה ישבת איתי בלשכה, אמרת לי, אורן, אנחנו לא נטיל קנסות כספיים אבל תהיה סנקציה. דיברנו על סנקציה לא פלילית, כי אנחנו לא רוצים לפגוע בחברי כנסת ברמה הפלילית. דיברת איתי על זה. הרי אין ויכוח שבכל אירוע קטן של 15 שמדליקים הדלקת נר לא צריך להיות דגל. אז סיכמנו רק על אירועים פומביים גדולים. שאלת אותי איך נגדיר את זה, אמרתי, נגיע לוועדה, נשב בדיון על החוק, ונכניס בסעיפים בחוק בדיוק מתי צריך ומתי לא. אבל בין זה לבין להגדיר שהחוק מדבר רק על מקרה שחבר כנסת או ראש ממשלה נואם במשרד ממשלתי, זה שמיים וארץ. זה לא היה הנושא. 

עכשיו אני אגיד לך עוד משהו, מה שאמרתי לכולם פה – אני הולך הפוך, כלומר, אני הבעייתי, אמרתי כן להסכמות. אבל בינתיים המציאות השתנתה, בינתיים הייתה שנה קשה שבה הבנו שאף אחד לא סופר את הדגל, ולכן אני לא רוצה את ההסכמות האלה יותר, אני רוצה לחדד בחוק שצריך לכבד את הדגל. אתם לא רוצים? נעביר את זה בלעדיכם, מאוד פשוט, אתם לא תעשו פה מה שאתם רוצים. 
<היו"ר ניסן סלומינסקי:>
אורן, אורן - - -

<אורן אסף חזן (הליכוד):>
עכשיו אפשר לשבת פה ולדון בעניין המהותי איך אנחנו מתקנים את החוק למה שאני רוצה, למה שהצורך הציבורי רוצה ולמה שמתאים לנכבדים פה ממשרד המשפטים ומשרד הפנים; או שאפשר לסגור את הישיבה, כל אחד ילך לדרכו, ונדע בדיוק איך אנחנו מתקדמים עם זה - - -

<היו"ר ניסן סלומינסקי:>
אני אעשה עכשיו הפסקה בישיבה. יש לנו זמן עד 14:00. אתם תשבו ביניכם – אנשי הממשלה, הייעוץ שלי - - -

<אורן אסף חזן (הליכוד):>
למה לא לעשות את זה כאן, פומבי?

<היו"ר ניסן סלומינסקי:>
לא, לא. 

<אורן אסף חזן (הליכוד):>
אין בעיה, אני רוצה לשבת איתם. 

<היו"ר ניסן סלומינסקי:>
אנשי הממשלה, אנשי המשרד, הייעוץ המשפטי שלי ואתה. תנסו להגיע להבנות ואני אפתח את הישיבה בשמחה לפני 14:00, כדי לקבל את הסיכומים שהגעתם אליהם. 

<אורן אסף חזן (הליכוד):>
אין בעיה. 

<היו"ר ניסן סלומינסקי:>
רבותיי, אני עושה עכשיו הפסקה. אביטל, גיל, אלעזר, תשבו - - -

<אורן אסף חזן (הליכוד):>
אבל זה מקומם לשמוע שהם ניהלו דין ודברים בהכנה לדיון הזה בלי שאף אחד חשב לדבר עם הח"כ שמציע. 

<היו"ר ניסן סלומינסקי:>
אני עושה הפסקה, יש לי את הזמן עד 14:15, אבל אני מקווה שתגיעו להסכמות ואני אפתח מחדש את הישיבה.

<(הישיבה נפסקה בשעה 13:00 ונתחדשה בשעה 13:55.)>
<היו"ר ניסן סלומינסקי:>
רבותיי, אנחנו מחדשים את הדיון. גיל, תציג את הדברים. 

<גיל ברינגר:>
ישבנו עם חבר הכנסת חזן ויש לנו הסכמה נוספת על מה שהיה בוועדת שרים. 

<אורן אסף חזן (הליכוד):>
התקדמנו צעד נוסף, אבל לקראת קריאה שנייה ושלישית אנחנו נפתח את הדיון מחדש. 

<היו"ר ניסן סלומינסקי:>
בסדר, זה סיפור נפרד. 

<גיל ברינגר:>
הבטחתי שאני לא אסרב לדבר איתו גם לקראת קריאה שנייה ושלישית...

<אורן אסף חזן (הליכוד):>
אתה עושה לי טובה? הילדים של היום...

<גיל ברינגר:>
ההסכמות הנוספות הן: א', לומר שזה יהיה במקום בולט, זאת אומרת, לא רק בתוך האירוע הרשמי או הציבורי, אלא גם שזה יהיה במקום בולט בתוך האירוע הזה. עוד שנייה נאמר עוד כמה מילים על מה זה מקום בולט. דבר נוסף, במסגרת החוק הקיים יש היום כבר שני סוגים שונים של איזושהי סנקציה על המניף עצמו. לא על חבר הכנסת ולא על שום דבר אחר, אלא על המניף עצמו. הסכמנו לייצר סנקציה במדרג הנמוך שלה, כלומר, איזשהו קנס מהמדרג התחתון, של 14,000. זאת אומרת, מה שמופיע במדרג התחתון של חוק העונשין, סעיף 61.
<אורן אסף חזן (הליכוד):>
אגב, אני רק רוצה להגיד שאני מסכים לזה תחת מחאה - -

<גיל ברינגר:>
גם אנחנו. 

<אורן אסף חזן (הליכוד):>
- - כי זה נראה לי אקט פחדני שבמקום שחבר כנסת יישא בתוצאות של חוסר הכבוד שלו לדגל, מפילים את זה על הש"ג.

<היו"ר ניסן סלומינסקי:>
אני אדבר איתך אחר כך, זה לא פשוט - - -

<אורן אסף חזן (הליכוד):>
אני אומר לך שוב, אני עושה את זה תחת מחאה, אבל לפחות נתחיל ממשהו; שמישהו ייקח פה אחריות על הדגל. 

<היו"ר ניסן סלומינסקי:>
אני צריך רגע לתת זמן לדב, אם הוא ירצה לבוא. 

<גיל ברינגר:>
אני רוצה להגיד עוד הפעם, הסנקציה, כמו שקיים היום, היא על המניף וכמובן שלא על הח"כ ולא שום דבר. חבר הכנסת גם הסכים - - -

<אלעזר שטרן (לשכת משפטית):>
מניף הוא אותו גורם אחראי?

<גיל ברינגר:>
כן, על האחראי על ההנפה. 

<אלעזר שטרן (לשכת משפטית):>
לא על הגוף המניף אלא על האחראי. 

<גיל ברינגר:>
נכון. 

<אורן אסף חזן (הליכוד):>
מי מוודא שמישהו אכן מינה גורם אחראי?

<גיל ברינגר:>
לדעתי החוק מחייב למנות גורם אחראי, נכון?

<אלעזר שטרן (לשכת משפטית):>
כן, מחייב. 

<גיל ברינגר:>
וחבר הכנסת הסכים שזה לא יחול על גורמים פרטיים ולא על הח"כים עצמם. 

<אורן אסף חזן (הליכוד):>
בשלב זה. 

<גיל ברינגר:>
אלה ההסכמות. 

<היו"ר ניסן סלומינסקי:>
טוב, אני אתן לדב זמן לדבר, אני רק אוודא שהודיעו לו. כדי שלא יהיו לו טענות, נמתין עוד דקה, אם הוא רוצה להגיע. 
<אורן אסף חזן (הליכוד):>
צריך לנסח את זה, כדי שנצביע על הקריאה הראשונה. 

<היו"ר ניסן סלומינסקי:>
מה שהוא אמר נכנס בתוספת. זה גם הוקלט ושודר. אחר כך היועצים יעבדו את זה לנייר שיהיה בסיס להמשך. 

<אורן אסף חזן (הליכוד):>
בוא, בוא ניקח את הזמן. 

<היו"ר ניסן סלומינסקי:>
אני לא רוצה שתהיה לו אחר כך טענה, כי הוא כן הגיע. צריך לתת לו זמן סביר, ניתן לו עוד דקה או שתיים. 

<אלעזר שטרן (לשכת משפטית):>
בינתיים אני אגיד איך זה ייראה פחות או יותר. זה ייראה פחות או יותר כמו הניסוח שיש פה עכשיו, כאשר בסעיף קטן (א) נוסיף בסוף "במקום בולט" - - -

<אורן אסף חזן (הליכוד):>
בוא נראה איך אנחנו מפרטים מה זה מקום בולט. 

<אלעזר שטרן (לשכת משפטית):>
ובסעיף קטן (ב) נוסיף שהאחראי העובר על הוראות סעיף זה, דינו - - -

<היו"ר ניסן סלומינסקי:>
דב, יש את הנוסח שכתוב ויש תוספת שסוכם עליה. גיל, אתה יכול לחזור בקצרה עליהם?

<דב חנין (הרשימה המשותפת):>
מיהו הנציג הרשמי של המדינה?

<אורן אסף חזן (הליכוד):>
זה כתוב כאן: חבר כנסת, שר, ראש ממשלה ונשיא. אני רציתי גם שגרירים, הם ביקשו להוריד אותם, ואני הסכמתי. 

<דב חנין (הרשימה המשותפת):>
החוק הזה הוא חוק בעייתי ביותר. בין היתר הוא עלול לפגוע בצורה מאוד קשה ביכולת של חברי כנסת להופיע בפני ציבור. אני מוזמן להרבה מאוד אירועים - - -

<אורן אסף חזן (הליכוד):>
צמצמנו את זה כרגע רק לתאגידים מתוקף חוק, משרדי ממשלה ואירועים ציבוריים... יש לך פירוט. כל הכנסים שאתם משתתפים בהם - - -

<דב חנין (הרשימה המשותפת):>
יש המון אירועים כאלה, בחייך. אז מה, מעכשיו אני אצטרך - - -

<אורן אסף חזן (הליכוד):>
מה הבעיה שיהיה דגל ישראל?

<דב חנין (הרשימה המשותפת):>
אין שום בעיה. אני מניח שאצלך בבגאז' יש כמה דגלים שאתה הולך איתם ממקום למקום - - -

<אורן אסף חזן (הליכוד):>
אחד. הוא מקופל יפה וכבודו במקומו מונח. 

<דב חנין (הרשימה המשותפת):>
אני חושב שזה דבר מגוחך לדרוש מחבר כנסת להסתובב בארץ עם דגל ולנעוץ את הדגל בכל אולם רשמי - - -

<גיל ברינגר:>
זה לא מה שההצעה אומרת. 

<דב חנין (הרשימה המשותפת):>
זה כן מה שההצעה אומרת - - -

<היו"ר ניסן סלומינסקי:>
רגע, רגע, לא ככה. 

<אביטל שטרנברג:>
הניסוח עבר שינוי בעקבות החלטת ועדת שרים לחקיקה - - -
<דב חנין (הרשימה המשותפת):>
אירוע רשמי שמתרחש במשרדי ממשלה, רשויות מקומיות - - -

<אביטל שטרנברג:>
לא, לא רשויות מקומיות.

<אורן אסף חזן (הליכוד):>
אתם מתביישים בדגל המדינה, לא ראיתי דבר כזה. 

<רויטל סויד (המחנה הציוני):>
לא, לא, אורן, שנייה. אנחנו ממהרים ואנחנו באמת רוצים לעזור לך - - -

<אורן אסף חזן (הליכוד):>
אני התקפלתי פה - - -

<היו"ר ניסן סלומינסקי:>
אורן, אורן, דב מדבר. 

<אביטל שטרנברג:>
ההצעה צומצמה מאוד בוועדת השרים לחקיקה והיא אמורה לחול על משרד ראשי של משרדי ממשלה או של רשויות ותאגידים שהוקמו בחוק. דהיינו, זה לא רשויות מקומיות, זה לא גופים פרטיים - - -

<אורן אסף חזן (הליכוד):>
רשויות מקומיות כן. 

<אביטל שטרנברג:>
ועכשיו הגענו לאיזשהו חידוד בעקבות הדיון שהתקיים פה קודם.

<אורן אסף חזן (הליכוד):>
לא, אבל רשות מקומית גם צריכה להופיע. 

<אביטל שטרנברג:>
לא - - -

<אורן אסף חזן (הליכוד):>
לא, גיל, מה זה?

<גיל ברינגר:>
אני מצטער, אנחנו דיברנו עכשיו חצי שעה - - -

<אורן אסף חזן (הליכוד):>
אבל רשויות מקומיות זה לא נחשב - - -

<גיל ברינגר:>
כתוב "תאגידים שהוקמו מכוח חוק".

<אורן אסף חזן (הליכוד):>
אני מבקש להוסיף רשויות מקומיות. 

<גיל ברינגר:>
אז אנחנו נתנגד. 

<היו"ר ניסן סלומינסקי:>
אורן, תעשה את זה לקראת - - -

<אורן אסף חזן (הליכוד):>
לקראת שנייה-שלישית? אין בעיה. שיירשם בפרוטוקול שהיושב-ראש מבקש ממני להמתין עם שינויים נוספים לקריאה שנייה ושלישית, בין היתר הרחבה לרשויות מקומיות ולעניין הפומביות. 

<רויטל סויד (המחנה הציוני):>
לא הבנתי, חברי הכנסת צריכים להביא את הדגל?

<דב חנין (הרשימה המשותפת):>
בטח. 

<אורן אסף חזן (הליכוד):>
לא, לא - - -

<היו"ר ניסן סלומינסקי:>
לא, האחריות היא על המקום. 

<דב חנין (הרשימה המשותפת):>
אני מציע קודם כול לקבוע באופן ברור שבכל מקום שבו ראש הממשלה מופיע, שיסתובב עם הדגל. צריך אגב להרחיב את זה לחדרי חקירות במשטרה, כדי שלא יהיו אי-הבנות. כי חדרי החקירות האלה, כמו שאני רואה אותם בצילומים – אני לא יודע להעיד מניסיוני – אין בהם דגל. 

<רויטל סויד (המחנה הציוני):>
חבר'ה, אין דגל, אני אומרת לכם. 

<דב חנין (הרשימה המשותפת):>
אני עכשיו עובר למשהו מאוד רציני. אני מציע להחריג אותנו, חברי הכנסת, מהדבר הזה. לא כל אירוע שלנו הוא אירוע ממלכתי במובן הטקסי, אנחנו מגיעים לכל מיני גורמים, נפגשים בכל מיני משרדים, גם במשרדים ראשיים של משרדי ממשלה, רשויות מקומיות, תאגידים – אתם יודעים כמה פגישות כאלה יש לי? ולדעתי ברובן אין דגל. 

<גיל ברינגר:>
אבל הפגישות האלה הן לא אירוע ציבורי. 

<דב חנין (הרשימה המשותפת):>
מה זה אירוע ציבורי? כל אירוע שלי הוא אירוע ציבורי. חברים, אני אומר לכם, הנוסח שנמצא כרגע – ואורן, אני יודע שאתה כיוזם החוק רוצה לקדם אותו ואני באמת מבין את זה – הוא ניסוח רחב מדי והוא לא יהיה אפשרי בעולם המציאות. בסופו של דבר התוצאה של הדבר הזה תהיה ביזוי הדגל. אם אתם רוצים לנסח איזושהי הרחבה, אני מוכן לדבר על זה. אבל בסופו של דבר דגל זה לא איזה מין אביזר שאנחנו משתמשים בו כל הזמן ולוקחים אותו ממקום למקום. 

<אורן אסף חזן (הליכוד):>
אני אעזור לך קצת עם הבנת הנקרא. זה לא אומר שאתה צריך לקחת את הדגל, אלא - - -

<רויטל סויד (המחנה הציוני):>
מה זה אירוע רשמי? תנו לנו דוגמה לאירוע רשמי. 

<דב חנין (הרשימה המשותפת):>
"אירוע ציבורי", לא "אירוע רשמי".

<אורן אסף חזן (הליכוד):>
את מגיעה להופיע בכנס לשכת עורכי הדין, את עולה על הבמה – צריך שיהיה דגל כשאת מדברת. 

<היו"ר ניסן סלומינסקי:>
כי לשכת עורכי הדין זה אירוע רשמי של המדינה. 

<רויטל סויד (המחנה הציוני):>
אף פעם אין דגל באירוע של - - -

<אורן אסף חזן (הליכוד):>
ועכשיו יהיה.

<רויטל סויד (המחנה הציוני):>
וגם לשכת רואי החשבון, לשכת - - - ?

<היו"ר ניסן סלומינסקי:>
לא, רואי חשבון לא. 

<אורן אסף חזן (הליכוד):>
רואי חשבון אנחנו נשים בשנייה-שלישית. כרגע אני הסכמתי לפחות על מה שמקובל, אבל - - -

<רויטל סויד (המחנה הציוני):>
מה שונה לשכת רואי החשבון מלשכת עורכי הדין?

<היו"ר ניסן סלומינסקי:>
זה לא ארגון רשמי. 

<אורן אסף חזן (הליכוד):>
משרדי ממשלה, תאגידים - - -

<גיל ברינגר:>
אנחנו נשמח להסביר. 

<היו"ר ניסן סלומינסקי:>
תסביר, גיל. 

<גיל ברינגר:>
הנוסח החדש הוא שונה לחלוטין מההצעה שהונחה. אין שום חובה שחלה על הח"כ או משהו כזה - - -

<אורן אסף חזן (הליכוד):>
לא, אבל תגיד להם ש - - -

<גיל ברינגר:>
רגע, תנו לי להסביר. החובה לא חלה על הח"כ ולא על נבחר ציבור אחר ולא על הנשיא ולא על ראש הממשלה. החובה חלה, כפי שהיא חלה כבר במנגנון שקיים היום בחוק, על מי שהחוק הגדיר אותו כמי שאחראי על הנפת הדגל. 

<אורן אסף חזן (הליכוד):>
במילים אחרות, חברי הכנסת מתחבאים מאחורי אחרון האזרחים - - -

<רויטל סויד (המחנה הציוני):>
די, די, אורן, יאללה - - -

<גיל ברינגר:>
במילים אחרות, לא חרגנו מהעיקרון שקבוע היום בחוק. הסנקציה לא תהיה כמובן מאסר ולא שום דבר כזה, אלא היא תהיה קנס במדרג הנמוך ביותר שלו שקיים בחוק העונשין וזהו, זה כל מה שנשאר. 

<דב חנין (הרשימה המשותפת):>
גם קנס? נו באמת. 

<רויטל סויד (המחנה הציוני):>
רק קנס. 

<היו"ר ניסן סלומינסקי:>
רק קנס, אין פלילי. 

<רויטל סויד (המחנה הציוני):>
אבל מי הגופים האלה?

<גיל ברינגר:>
משרדי ממשלה ותאגיד שהוקם מכוח חוק, למשל לשכת עורכי הדין. אבל זה לא יחול על לשכת - - -

<רויטל סויד (המחנה הציוני):>
ואם תאגיד המים, שהוקם מכוח חוק, עושה עכשיו אירוע - - -

<אביטל שטרנברג:>
לא, רק אם הוא הוקם בַחוק. מי שהוקם מכוח חוק – לא. המילה פה היא - - -

<רויטל סויד (המחנה הציוני):>
אבל תאגיד המים הוקם בַחוק. אז עכשיו אם הוא יעשה אירוע - - -
<אורן אסף חזן (הליכוד):>
כן, רויטל, כן. 

<דב חנין (הרשימה המשותפת):>
למה תאגיד ביוב צריך להתעסק בדגל? זה נראה לכם מכובד?

<היו"ר ניסן סלומינסקי:>
אם הוא עושה אירוע גדול ומזמין את שר הביוב שיבוא וידבר, אם זה אירוע רשמי ומסודר - - -

<דב חנין (הרשימה המשותפת):>
אני לא חושב שזה ראוי לקחת את הדגל לביוב. אדוני היושב-ראש, אני רוצה לומר - - -

<אורן אסף חזן (הליכוד):>
אני אתן לך פטור. כשאתה תמשיך להיות בביוב אני אחסוך לך את הדגל. 

<היו"ר ניסן סלומינסקי:>
לא, אורן, אורן, אורן. 

<אורן אסף חזן (הליכוד):>
אם זאת הרמה שלכם - - -

<היו"ר ניסן סלומינסקי:>
אורן, אורן. 

<אורן אסף חזן (הליכוד):>
חסכתי לו, מה אתה רוצה? הוא יכול להיות בביוב לבד, בלי דגל. 

<אביטל שטרנברג:>
לא, הם מכוח חוק, זה לא חל עליהם. 

<היו"ר ניסן סלומינסקי:>
רבותיי, עשו לי טובה. דב, בבקשה. 

<דב חנין (הרשימה המשותפת):>
אני רציתי להגיד שאני מאוד חושש, אדוני היועץ המשפטי, שהוועדה כולה מתגלגלת לכיוון של עבירה על חוק הדגל. כי חוק הדגל אוסר בצורה מפורשת לבזות את הדגל, ואני חושב שמה שאתם עושים כשאתם גוררים את הדגל לאירועים של ביוב זה פשוט לבזות את הדגל. ולכן יש חשש גדול - - -

<אורן אסף חזן (הליכוד):>
תגיד לי, את הקטע סטנד-אפ הזה כתב לך סטנדאפיסט מהשמאל? בבית כתבו לך אותו? חלמת עליו בלילה? הכנת אותו בגיל צעיר וחיכית לרגע הנכון? 

מה אתה מבלבל עכשיו, תן לנו להעביר חוק שאומר דבר פשוט: שגם אתה, דב חנין, תכבד את דגל ישראל. לא תכבד, לא תופיע, זהו. 

<היו"ר ניסן סלומינסקי:>
די, די, אורן, כולם רוצים לרוץ לישיבות סיעה. 

<אורן אסף חזן (הליכוד):>
אני רוצה ללכת לאכול, מה זה קשור?

<דב חנין (הרשימה המשותפת):>
אני מסיים באמירה כזאת, ואני מצטט: הפוגע בכבוד דגל המדינה או בכבוד סמל המדינה או גורם לפגיעה בכבודו או משתמש באופן שיש בו כדי לפגוע בכבודו – דינו מאסר עד שלוש שנים. אני חושש מאוד שאתם גוררים את הוועדה כולה למקום של עבירה על החוק. 

<אורן אסף חזן (הליכוד):>
יש לך חסינות, תתמודד. הלאה. 

<דב חנין (הרשימה המשותפת):>
לא רוצה חסינות, אני לא רוצה לפגוע בכבודו של הדגל. ולכן - - -

<היו"ר ניסן סלומינסקי:>
זה בחוק המקורי, זה לא קשור. 

<דב חנין (הרשימה המשותפת):>
לא, אבל אתם עושים עבירה, אתם מבזים את הדגל. 

<אורן אסף חזן (הליכוד):>
הוא אומר שבגלל שאנחנו עושים את החוק הזה אנחנו מבזים את הדגל. מושב לצים. 

<אביטל שטרנברג:>
אבל הוא לא - - -

<היו"ר ניסן סלומינסקי:>
לא, אביטל, זה סתם, את לא מכירה את דב, הוא מפותח ב - - -

<אביטל שטרנברג:>
אני רוצה בכל זאת - - -

<היו"ר ניסן סלומינסקי:>
לא, אביטל, אני מבקש. אפשר לבקש מרויטל להיכנס, כי אנחנו רוצים להצביע. רבותיי, יש כאן את הצעת החוק שהקראנו, עם התוספת - - 

<אורן אסף חזן (הליכוד):>
לא דיברנו על "מקום בולט", נגדיר את זה אחר כך?

<היו"ר ניסן סלומינסקי:>
- - עם התוספת שנאמרה פה בעל-פה על ידי נציגי משרד המשפטים וגיל. מי בעד הצעת החוק, עם התוספת שנאמרה? מי נגד? 

הצבעה

בעד ההצעה – 3
נגד – 1
נמנעים – אין
הצעת חוק הדגל, הסמל והמנון המדינה (תיקון – הצבת דגל באירועי ציבורי), התשע"ו-2016 אושרה.
<היו"ר ניסן סלומינסקי:>
ההצעה אושרה. 

<דב חנין (הרשימה המשותפת):>
אני נגד, ואני מתריע בפני הוועדה על הסכנה שהיא עוברת על סעיף 5 לחוק הדגל, הסמל והמנון המדינה. 

<היו"ר ניסן סלומינסקי:>
הישיבה נעולה, תודה רבה. 

<הישיבה ננעלה בשעה 14:10.>

